Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 543/11/6613	Žiar nad Hronom, 26.1.2012
EEČ : 2-52-13-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 158 Trestného zákona číslo 300/2005 Zbierky zákonov.

Rozhodol: 	prokurátor Okresnej prokuratúry Žiar nad Hronom
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX, XXXXX
Skutková veta:
	dňa 26. 07. 2011, v čase asi o 9.44 h, viedol osobné motorové vozidlo zn. Škoda Fabia, ev. č. XXXXX, po ceste I/51 v smere Banská Belá - Banská Štiavnica tým spôsobom, že v km 281,3 na úrovni príjazdovej komunikácie k Belianskemu jazeru v ostrej pravotočivej zákrute z dôvodu neprispôsobenia rýchlosti prešiel do protismerného jazdného pruhu, kde narazil do oproti jazdiaceho osobného motorového vozidla zn. Citroen Xsara Picasso, ev. č. XXXXX, ktorého vodič XXXXX, nar. XXXXX, bytom XXXXX - XXXXX XXXXX aj napriek tomu, že s vozidlom zastal, nedokázal vzájomnej zrážke zabrániť a pri nehode utrpel zranenia - podvrtnutie krčnej chrbtice, pomliaždenie hrudníka a otras mozgu, ktoré si podľa vyjadrenia ošetrujúceho lekára vyžiadali dobu liečenia 10 - 14 dní a jeho spolujazdec vo vozidle Citroen XXXXX, nar. XXXXX. XXXXX bytom XXXXX, XXXXX utrpel zranenia - pomliaždenie hrudníka, hrudnej kosti a pravého ramena, ktoré si podľa vyjadrenia ošetrujúceho lekára vyžiadali dobu práceneschopnosti od 26. 07. 2011 do 17. 08. 2011, t. j. 23 dní.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
30 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Okresného dopravného inšpektorátu Žiar nad Hronom ČVS:ORP-33/DI-ZH-2011 zo dňa 04. 10. 2011 bolo začaté trestné stíhanie a súčasne vznesené obvinenie XXXXX, nar. XXXXX, za prečin ublíženia na zdraví podľa § 158 Tr. zák. na tom skutkovom základe, že dňa 26. 07. 2011, v čase asi o 9.44 h, viedol osobné motorové vozidlo zn. Škoda Fabia, ev. č. XXXXX, po ceste I/51 v smere Banská Belá - Banská Štiavnica tým spôsobom, že v km 281,3 na úrovni príjazdovej komunikácie k Belianskemu jazeru v ostrej pravotočivej zákrute z dôvodu neprispôsobenia rýchlosti prešiel do protismerného jazdného pruhu, kde narazil do oproti jazdiaceho osobného motorového vozidla zn. Citroen Xsara Picasso, ev. č. XXXXX, ktorého vodič XXXXX, nar. XXXXX bytom XXXXX, XXXXX aj napriek tomu, že s vozidlom zastal, nedokázal vzájomnej zrážke zabrániť a pri nehode utrpel zranenia - podvrtnutie krčnej chrbtice, pomliaždenie hrudníka a otras mozgu, ktoré si podľa vyjadrenia ošetrujúceho lekára vyžiadali dobu liečenia 10 - 14 dní a jeho spolujazdec vo vozidle Citroen XXXXX, nar. XXXXX, bytom XXXXX, XXXXX, utrpel zranenia - pomliaždenie hrudníka, hrudnej kosti a pravého ramena, ktoré si podľa vyjadrenia ošetrujúceho lekára vyžiadali dobu práceneschopnosti od 26. 07. 2011 do 17. 08. 2011, t. j. 23 dní.

	Obvinený XXXXX bol v prípravnom konaní vypočutý, pričom uviedol, že dňa 26. 07. 2011 viedol osobné motorové vozidlo zn. Škoda Fabia, ev. č. XXXXX, v čase asi o 9.44 h, v smere od Banskej Belej na Banskú Štiavnicu. V tom čase bola dobrá viditeľnosť, bolo denné svetlo, nepršalo, vozovka bola suchá a vozidlo mal v riadnom technickom stave. Touto cestou išiel prvýkrát. Keď vošiel do ostrej pravotočivej zákruty, vozidlo sa dostalo do šmyku, stalo sa neovládateľné, prešlo do protismernej časti vozovky, nanešťastie v čase, keď z protismeru prichádzalo iné motorové vozidlo, do ktorého čelne narazil. Je si vedomý zavinenia dopravnej nehody, ľutuje, že spôsobil zranenia vodičovi a spolujazdcovi oproti idúceho vozidla. Súhlasil s podmienečným zastavením trestného stíhania. 

	Spolujazdci vo vozidle Škoda Fabia - XXXXX a XXXXX vo svojich výpovediach uviedli, že nesledovali situáciu v cestnej premávke. Obidvaja driemali, precitli, až keď sa ich vozidlo zrazilo s oproti idúcim vozidlom. Ani jeden z nich neutrpel zranenie a neuplatnili si nárok na náhradu škody. 

	Svedok - poškodený XXXXX vo svojej výpovedi uviedol, že dňa 26. 07. 2011 viedol osobné motorové vozidlo zn. Citroen, ev. č. XXXXX, po miestnej komunikácii od Banskej Štiavnice do Banskej Belej. Vo vozidle bol s ním priateľ XXXXX. Obidvaja boli pripútaní bezpečnostnými pásmi. Pohyboval sa rýchlosťou približne 40 km/h, keď sa blížil k ostrej ľavotočivej zákrute uvidel z protismeru prichádzať osobné motorové vozidlo zn. Škoda Fabia, ktorého vodič zjavne nezvládol prejazd ostrou pravotočivou zákrutou, stratil kontrolu nad vedením vozidla a prešiel do jeho jazdného pruhu, kde sa s ním čelne zrazil. V čase nárazu už so svojím vozidlom stál, pretože bolo zjavné, že vodič protiidúceho vozidla nemôže prejazd zákrutou zvládnuť. Náraz bol veľmi silný. Tým, že zastavil svoje vozidlo, znížil nárazovú rýchlosť a zmiernil tak následky. Pri nehode utrpel zranenia, z ktorých sa liečil do 17. 08. 2011. Obmedzovaný v bežnom spôsobe života, keď pociťoval v oblasti krku, hlavy a hrudníka, ako aj pri dýchaní a kašlaní bolesť, bol cca 2 týždne. Do konania sa pripojil s nárokom na náhradu škody vo výške 5 343,54 €, pretože poisťovňa mu vyplatila za zničné vozidlo len 2 388,06 € aj napriek tomu, že jeho vozidlo podľa neho malo v čase nehody hodnotu 7 000,- €. Pri nehode mu bol poškodený aj strešný box, vznikla na ňom škoda vo výške 300,- €, ako aj notebook, na ktorom vznikla škoda vo výške 431,60 €.

	Svedok - poškodený XXXXX vo svojej výpovedi uvádzal okolnosti zhodne s výpoveďou svedka - poškodeného XXXXX, zhodne popísal priebeh dopravnej nehody. Pri nehode utrpel pohmoždenie hrudníka, ľavého stehna a pravého ramena, pričom tieto zranenia si vyžiadali práceneschopnosť do 16. 08. 2011. S nárokom na náhradu škody sa nepripojil do trestného konania. Túto si uplatní z povinného zmluvného poistenia motorového vozidla, ktoré spôsobilo dopravnú nehodu.

	Majiteľ osobného motorového vozidla Škoda Fabia, ev. č. XXXXX, spoločnosť Business XXXXX, s. r. o., sa s nárokom na náhradu škody nepripojila do trestného konania. Dôvera zdravotná poisťovňa, a. s., si uplatnila nárok na náhradu škody vo výške 66,79 € za zdravotnú starostlivosť, ktorá bola poskynutá ich poistencovi XXXXX. Všeobecná zdravotná poisťovňa, a. s., sa pripojila do trestného konania s nárokom na náhradu škody a to vo výške 328,97 € za zdravotnú starostlivosť, resp. vynaložené náklady za poskytnutú zdravotnú starostlivosť. Do konania sa pripojila aj XXXXX, ktorá si uplatnila nárok na náhradu trov právneho zastúpenia XXXXX vo výške 489,23 € a XXXXX vo výške 489,23 €.

	Poverený príslušník ODI Žiar nad Hronom do spisového materiálu ďalej zabezpečil zápisnicu o obhliadke miesta dopravnej nehody s plánkom a fotodokumentáciou, zápisy o dychových skúškach, lekárske správy ohľadne zranení a dĺžky doby liečenia, resp. PN poškodených, potvrdenie dočasnej pracovnej neschopnosti poškodeného XXXXX, oznámenie škody z poistenia zodpovednosti za škodu spôsobenú prevádzkou motorového vozidla, z ktorej je zrejmé, že dopravná nehoda bola nahlásená na poisťovňu Generali Slovensko a iné listinné dôkazy. 

	Z dôkazov zabezpečených v prípravnom konaní mám za to, že obv. XXXXX svojím konaním naplnil všetky zákonné znaky prečinu ublíženia na zdraví podľa § 158 Tr. zák., pretože porušil ustanovenie zákona č. 8/2009 o cestnej premávke, spôsobil dopravnú nehodu, pri ktorej inému z nedbanlivosti spôsobil ťažkú ujmu na zdraví. 

	Obvinený XXXXX doposiaľ nebol trestne stíhaný, v evidenčnej karte vodiča nemá záznam o priestupkoch na úseku dopravy. Doposiaľ bol jedenkrát riešený na úseku priestupkov, keď mu v blokovom konaní Oddelenie Železničnej polície Banská Bystrica uložilo pokutu vo výške 5,- €. V mieste bydliska má dobrú povesť, zo strany spoluobčanov neboli na neho zaevidované žiadne sťažnosti. T. č. je študentom tretieho ročníka Akadémie umení v Banskej Bystrici, Fakulta výtvarných umení. Škola ho hodnotí ako študenta, ktorý dosahuje vynikajúce študijné výsledky, pre ktoré mu bola umožnená aj stáž v zahraničí. Jedná sa o zodpovedného, pracovitého študenta, ktorý dokáže byť príkladom pre svoju vytrvalosť, húževnatosť, pracovný zápal a nasadenie. Jeho práce pre divadelný festival Divadelná Nitra za posledné dva roky patrili k atraktívnym a divácky príťažlivým dielam. Zúčastnil sa aj medzinárodného festivalu TransArt Communication a vyhral festival AZYL o najlepší krátky film v roku 2010. 
Poučenie:
Proti tomuto uzneseniu je prípustná sťažnosť, ktorú je možné podať do troch dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok. (§ 185 a nasl. Tr. por.)

JUDr. Slavomír Višňovský
prokurátor